Αποστολή Πάουελ στη Μέση Ανατολή. - 2001-06-21
Ενεργό ρόλο στο Μεσανατολικό φαίνεται να παίρνει η Αμερική.
Ο πρόεδρος Μπους στέλνει τον υπουργό εξωτερικών Κόλιν Πάουελ στη Μέση Ανατολή. Παράλληλα, ο Αμερικανός πρόεδρος θα παίξει διπλωματικό ρόλο, τηλεφωνώντας προσωπικά σε ηγέτες της περιοχής. Με άλλα λόγια υπάρχουν ενδείξεις ότι αυξάνεται η ανάμειξη της Aμερικανικής κυβέρνησης στην ειρηνευτική διαδικασία για το Μεσανατολικό. Ο πρόεδρος Μπους δήλωσε πως τώρα είναι ο κατάλληλος χρόνος για να διαδραματίσουν οι Ηνωμένες Πολιτείες ένα πιο ενεργό ρόλο στις προσπάθειες ειρήνευσης στη Μέση Ανατολή. Ο κύριος Πάουελ θα προσπαθήσει να στηρίξει την εύθραυστη ισραηλοπαλαιστινιακή εκεχειρία, που συνήφθη με τη μεσολάβηση Αμερικανών αξιωματούχων. Ο Αμερικανός υπουργός εξωτερικών είπε πως αυτό ακριβώς έδωσε να καταλάβουν στον Ισραηλινό πρωθυπουργό Αριέλ Σαρόν, τον Αιγύπτιο πρόεδρο Χόσνι Μουμπάρακ και στον Παλαιστίνιο ηγέτη Γιασέρ Αραφάτ, με τους οποίους είχε τηλεφωνική επαφή. Ο Λευκός Οίκος λεει πως ο κύριος Πάουελ θα προσπαθήσει να στηρίξει την εκεχειρία και να δώσει ώθηση στην ειρηνευτική διαδικασία. Η απόφαση να σταλεί αμερικανός υπουργός εξωτερικών στη Μέση Ανατολή ίσως να κατέλαβε εξ απήνης την περιοχή. O κύριος Πάουελ είχε δηλώσει στις αρχές του χρόνου πως δε σκόπευε να αναμειχθεί σύντομα σε υψηλού επιπέδου διπλωματικές ενέργειες στην περιοχή. Τις τελευταίες βδομάδες, όμως, σύμφωνα με όλες τις ενδείξεις και κυρίως με τη διαμεσολάβηση του διευθυντή της CIA, Τζώρτζ Τένετ, στην επίτευξη εκεχειρίας, η ανάμειξη της κυβέρνησης Μπους αυξάνεται. Αξιωματούχοι του Λευκού Οίκου αρνούνται πως οι Ηνωμένες Πολιτείες ασκούν πίεση για την επίλυση του θέματος. Ο κυβερνητικός εκπρόσωπος Άρι Φλάϊσερ δήλωσε πως η Ουάσινγκτον δεν μπορεί να «επιβάλει την ειρήνη». Αλλά, πρόσθεσε, αυτό που οι Ηνωμένες Πολιτείες μπορούν να κάνουν είναι να συνεχίσουν να προσπαθούν να φέρουν τις δύο πλευρές στο τραπέζι των διαπραγματεύσεων. Ο κύριος Πάουελ θα αναχωρήσει για τη Μέση Ανατολή την ερχόμενη Τρίτη, την ίδια δηλαδή ημέρα που ο Ισραηλινός πρωθυπουργός Αριέλ Σαρόν θα συναντηθεί στο Λευκό Οίκο με τον πρόεδρο Μπους.